钦定古今图书集成/理学汇编/学行典/第227卷 > 《孝友传序》聂中行
## 钦定古今图书集成/理学汇编/学行典/第227卷 > 《孝友传序》聂中行

夫孝友，庸行也。乌哺雁序，异类尚犹知之，况血气心
知之人乎？吾于“循吏”之后而附以“孝友”者何居？岂徒
为人子、为人弟之鹄哉？即《君陈》是亦为政之说也。独
怪东西两汉重节义，举孝廉，而内行淳至者不概见。
南北周隋之际，道丧世矣，而以孝友著闻者，史不胜
书，而唐而宋举不及焉，汉又无论矣，岂建元、大业闲，
遣十二部使行视风俗，故郡邑各举其人，以应明诏。
而唐以词赋程材，宋以十科取士，所重在彼而不在
此。与夫爱亲敬长，不关学虑，宁俟劝威？则有待而兴，
犹非其至也。今圣天子广厉学宫，诏以三经列《诗》《书》
《易》《礼》后，令子衿就试者熟肄之，课始得最，亦古者具
训蒙士之意矣。而应之者果以实不“以文，足副惓惓
之功令否？夫平居无孝子仁人，则服官安得有循吏？”
因于积雪之下，篝灯拥絮，取生平所阅者辑数十卷，
以足前书。昔孔子作《孝经》，每夕必簪笔衣绛，面向北
辰，罄折良久，及作《春秋》，亦复如是。一夕，忽有赤色从
斗闲落几前，则孝弟之道上通于天如此。兹集也，阅
之者当毋曰此赤子“之能事，与经生之常谈，而弁髦
之也。